Afrikanertoekoms - Ditsem Vrystaat - Dit wat saak maak
Tyd lyk ryp vir Afrikaners om te konsolideer (Ditsem Vrystaat voorblad 2011 Desember) - Kommentaar (2)
Tyd lyk ryp vir Afrikaners om te konsolideer (Ditsem Vrystaat voorblad 2011 Desember) - Ditsem Vrystaat - Dit wat saak maak
Tyd lyk ryp vir Afrikaners om te konsolideer (Ditsem Vrystaat voorblad 2011 Desember)
Kommentaar (2)	In 'n terugblik oor 2011 blyk dit dat die temperatuur van die politieke kookpot in Suid-Afrika steeds styg en dat sake op 'n breekpunt afstuur.
As burger van die land wil jy positief en konstruktief bly en nie 'n kermkous op die rand wees nie. Jy weet jy moet geloof behou in die almagtige God wat ook die gang van die geskiedenis van Suid-Afrika kan omdraai. Sy wil bly die beste.
Aan die ander kant bly die huidige koers waarin verwikkelinge in SA loop, basies dieselfde – die ANC regering "bestuur" die land almeer die afgrond in, die gaping tussen die wat het en die wat nie het nie rek onhoudbaar groot, 'n groot deel van die bevolking is beskawingsonmondig, die skroewe op die blanke in die land word al stywer aangedraai en handhawing van wet en orde word 'n al groter probleem.
Is daar nog omdraaikans vir SA na 'n beter bedeling?
In antwoord op hierdie vraag is daar verseker verskillende – en botsende – menings.
In hierdie debat staan die Afrikaner van 2011 / 12 duidelik voor 'n paar vrae:
Wat is die definisie van Afrikanerskap?
Hoe belangrik is die identiteit van Afrikanerskap nog vir die Afrikaner? Is Afrikanerskap ondergeskik aan Christenskap? Is dit gelyk aan of bokant Suid-Afrikanerskap?
Is die Afrikaner nog nederig-trots op sy identiteit, op sy geskiedenis en voorgeslagte, foute ten spyt?
Wat beteken volkskap nog vir die Afrikaner? Het dit betekenis t.o.v. die internasionaal-erkende reg op selfbeskikking?
Hoe pas die term "Boer" in die prentjie in? Is dit dalk 'n kataliserende begrip?
Wat beteken die Gelofte van Bloedrivier vir die Afrikaner?
Gaan die Afrikaner hom opnuut skaar by God en Sy Woord as sy enigste hoop?
Gaan die Afrikaner vir moontlik die eerste keer in sy geskiedenis betekenisvolle eenheid in sy geledere bewerkstellig?
Gaan die Afrikaner in die SA van 2011 / 12 sy bewese vaardighede en vermoëns vir sy oorlewing en voortbestaan laat werk, sy orige ekonomiese spierkrag inspan en sy eensgesinde politieke stem weer laat hoor?
Getalgewys is die Afrikaner vandag kwalik 3 miljoen uit 'n SA bevolking van bykans 55 miljoen en daavan is slegs 'n minderheid ekonomies-aktief en belastingbydraend. 'n Beduidende aantal is hulpbehoewend en lê menslik-gesproke hul enigste hoop in hulp deur hul "eie mense".
Tog is daar steeds tekens dat die Afrikaner as groep / volk springlewendig is, soos bv. Afrikaanse musiek– en kultuurontwikkeling, Afrikaanse kerkbywoning, die werk van die Solidariteit Groep, die praktiese gestalte van Orania, die ABN-inisiatief, ens.
Ander verbandhoudende gebeure van betekenis, is die sukses wat Afriforum op regsgebied behaal, die uitrafeling van die ANC-regering en sy vennote, anderskleuriges in die land wat opstaan vir reg en geregtigheid, behoudende lande en buitelandse organisasies wat bereid is tot samewerking, e.s.m.
Teen hierdie agtergrond, lyk dit of daar vir die Afrikaner tans drie opsies is: Eerstens, groepeer in Afrikaner-volksverband en beywer vir selfbeskikking in 'n nuwe staatkundige bedeling; of, tweedens, bly en werk in die SA status quo en bid en werk dat dit beter sal gaan; of, derdens, vat die pad permanent na die buiteland.
Die oorgrote meerderheid Afrikaners in SA vandag het egter prakties geen ander heenkome nie.
In die lig van die voorafgaande is die logiese slotsom: Die tyd is ryp vir die Afrikaner om te konsolideer – so ryp dat dit waarskynlik nie langer as 2012 uitgestel kan word nie.
callie - 01/06/12 om 03:59:08
Dis 'n prysenswaardige ideaal om na te streef, maar sal dit ooit moontlik wees vir die Afrikaner om saam te staan? Ons geskiedenis wys 'n prentjie van dwarstrekkery en eersug van toentertyd af al. Daar is te veel om op te noem.
Lewer kommentaar op callie
Carries - 13/06/12 om 02:23:19
Stem 100% saam - maar is dit nie alreeds te laat - afrikaners staan nie saam tensy hul 'n leier het - vergelyk maar die ou weermag - soldate MOES saamstaan, want hulle het 'n generaal gehad - leierloos? - geen voorutsig !